[image: image1.png]



PARLAMENTUL ROMÂNIEI

RAPORT

              asupra propunerii legislative privind modificarea Legii nr.161/19 aprilie 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind modificarea Legii nr.161/19 aprilie 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa P.l.x 873 din 13 noiembrie 2006, înregistrată sub nr. 31/1366 din 15 noiembrie 2006.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă, în şedinţa din 9 noiembrie 2006.

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 878 din 26 iunie 2006.

Guvernul, prin punctul de vedere transmis prin adresa nr. 2144 din 13 iulie 2006, nu susţine adoptarea acestei iniţiative legislative. 

Propunerea legislativă supusă dezbaterii are ca obiect de reglementare modificarea art. 94 alin. (2) lit. c) din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare. Ceea ce aduce nou propunerea legislativă constă în eliminarea limitării incompatibilităţii actuale a funcţionarilor publici pentru desfăşurarea unor activităţi în sectorul privat, în condiţiile în care aceste activităţi nu au nici o tangenţă sau interferenţă cu funcţia publică, neexistând vreun conflict de interese .
În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat propunerea legislativă susmenţionată, în şedinţa din 7 februarie 2007. La lucrările comisiei au participat, în calitate de invitaţi, din partea Ministerului Justiţiei doamna Katalin Barbara Kibedi, secretar de stat, şi doamna Violeta Belegante – şef serviciu. Iniţiatorul, deşi invitat atât telefonic cât şi  adresă, nu a participat la lucrările Comisiei.
 În urma examinării iniţiativei legislative şi a opiniilor exprimate de către membrii Comisiei şi de către invitaţi, precum şi a punctului de vedere al Guvernului, s-a constatat că, în ceea ce priveşte regimul incompatibilităţilor instituit prin Recomandarea nr. R(2000)10 a Comitetului de Miniştri asupra codurilor de conduită pentru funcţionarii publici nu s-au avut în vedere dispoziţiile art. 15 din Recomandarea sus menţionată care prevede - „ funcţionarul public nu are dreptul să se ocupe de nici o activitate sau tranzacţie şi nici să ocupe vreun post sau funcţie, remunerată sau nu, incompatibilă cu buna exercitare a funcţiilor sale publice sau care aduce prejudiciul acestora. În cazurile în care acesta are incertitudini privind compatibilitatea sau incompatibilitatea unei activităţi, este dator să ceară sfatul superiorului său.” Mai mult decât atât, scoaterea de sub incidenţa Legii nr. 161/2003 a incompatibilităţii funcţiei publice cu orice activitate desfăşurată în sectorul privat nu poate fi permisă, întrucât lasă fără conţinut finalitatea actului normativ în cauză şi anume prevenirea şi combaterea corupţiei. Totodată, principiile care stau la baza prevenirii conflictului de interese, respectiv imparţialitatea, integritatea, transparenţa deciziei, precum şi faptul că activităţile desfăşurate de funcţionarii publici implică exercitarea prerogativelor de putere publică, nu justifică o astfel de soluţie legislativă.
Faţă de considerentele susmenţionate, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind modificarea Legii nr.161/19 aprilie 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.
Din numărul total de 24 membri ai Comisiei juridice, de disciplină şi imunităţi au participat 16 deputaţi.
În raport cu obiectul şi conţinutul său,ce vizează modificarea unei legi organice, iniţiativa legislativă face parte din categoria legilor organice. 

                   PREŞEDINTE,                                                       SECRETAR,

                  Sergiu ANDON                                                      George BĂEŞU
         Consilier,

Nicoleta Segărceanu

